
ΠΝΕΥΜΑΤΙΚΟ ΚΕΝΤΡΟ, ΕΡΜΟΥΠΟΛΗ ΣΥΡΟΥ. 

Η έκθεση λαμβάνει χώρα στο πλαίσιο των εορταστικών εκδηλώσεων για τα 15 χρόνια παρουσίας του Τμήματος στην πρωτεύουσα των Κυκλάδων. 
Μετά την Αρχαία Αίγυπτο, οι πρωτοετείς φοιτητές του Τμήματος Μηχανικών Σχεδίασης Προϊόντων και Συστημάτων μας ταξιδεύουν στην Άπω Ανατολή. Πρόκειται για το δεύτερο μέρος του κύκλου συνεργασίας των εργαστηρίων Στούντιο Ι - ΙΙ και του θεωρητικού μαθήματος της Ιστορίας του Design. Στο πλαίσιο αυτό, οι φοιτητές καλούνται να μελετήσουν και να εμπνευστούν από ένα εξωδυτικό πολιτισμό. 
Κιμονό από χαρτί, σχέδια, βάζα και φωτιστικά αποτελούν έργα φοιτητών, υπό τη δημιουργική καθοδήγηση των καθηγητριών τους Φλωρεντίας Οικονομίδου και Ελσας Χαραλάμπους, που παρουσιάζονται στην έκθεση στο Πνευματικό Κέντρο του Δήμου Ερμούπολης.
Τα ίδια χαρακτηριστικά που αποτέλεσαν εν πολλοίς αφετηρία για τη Μοντέρνα ζωγραφική – ιδιαίτερα μέσω των ιαπωνικών χαρακτικών του 19ου αι. που κατέκλυσαν τότε την ευρωπαϊκή αγορά –  ενέπνευσαν και τους φοιτητές. 
Η διακόσμηση των κιμονό χαρακτηρίζεται από πλακάτα χρώματα, δισδιάστατη απόδοση, έντονα περιγράμματα, διαγώνια σύνθεση, “κομμένα” επιμέρους θέματα, δημιουργική χρήση του κενού χώρου. Έντονα χρώματα –το χρυσό, το κόκκινο, το ασημί, το πράσινο σμαραγδί, το μπλε ουλτραμαρίν – συνδυάζονται άλλοτε σε διχρωμίες με το μαύρο και άλλοτε σε τριχρωμίες ή τετραχρωμίες.
Τα κιμονό φέρουν διακοσμητικά μοτίβα από την Άπω Ανατολή όπως δράκοι, ιδεογράμματα, το σύμβολο του γιν γιανγκ, στοιχεία από τη φύση (ποικίλα φυτικά μοτίβα, το Κύμα από το γνωστό χαρακτικό του Hokusai, τοπία, κ.ά.) τα οποία συνδυάζονται με κάθε είδους γεωμετρικά μοτίβα. Η συνύπαρξη αυτή διαφορετικών θεμάτων προσδίδει στα έργα την εντύπωση κολάζ.
Τα μοτίβα από τη φύση έχουν συχνά υποστεί έντονο στιλιζάρισμα, ακολουθώντας μια πηγαία διακοσμητικότητα, εγγενές χαρακτηριστικό του Κινεζικού πολιτισμού. 
Οι λίγες περιπτώσεις ιλουζιονιστικών απεικονίσεων αφορούν τα θηλυκά και αρσενικά αρχέτυπα του Ιαπωνικού πολιτισμού, τις μορφές της γκέισας και του σαμουράι, που ξεπροβάλλουν από το φόντο δύο κιμονό. Μονοχρωματικά τοπία τα οποία ανακαλούν παλιές τοπιογραφίες από μελάνι που διέπονται από τη φιλοσοφία του Ζεν, εντάσσονται επίσης στο θεματολόγιο των κιμονό.
Οι πηγές έμπνευσης του διακόσμού τους εμπλουτίζονται με θέματα από τη σύγχρονη λαϊκή κουλτούρα και μάλιστα την τέχνη του δρόμου, τα graffiti (βλ. τη μορφή κοριτσιού του Sonke ως μια γκέισα της εποχής μας) αλλά και την ποπ αρτ, σε μια ανανεωμένη, σύγχρονη εκδοχή της. 
Από τα έργα αυτά, τα χάρτινα κιμονό, προέκυψαν νέα ψηφιακά έργα, καθώς οι φοιτητές τα “φορεσαν”, φωτογραφήθηκαν με αυτά και, στη συνέχεια, ενέταξαν το πορτρέτο τους σε ψηφιακό περιβάλλον. Το φόντο αυτό συνδυάζει ηλιοβασιλέματα, γραφικά τοπία, παγόδες και κόκκινες παραλίες, με περίπλοκα γεωμετρικά μοτίβα με προφανή χιουμοριστική διάθεση διακοσμητικής υπερβολής, στις παρυφές του ηθελημένου kitsch. Υιοθετώντας μια μεταμοντέρνα αισθητική που δεν διστάζει να συσχετίζει ετερόκλητα θέματα, τα νέα αυτά έργα θυμίζουν την αισθητική ιλουστρασιόν εικόνων της δεκαετίας του 1970.
Την έκθεση των φοιτητών συμπληρώνουν βάζα και φωτιστικά, οι φόρμες και η διακόσμηση των οποίων παραπέμπουν στην Απω Ανατολή. Επίσης ασπρόμαυρα σχέδια από λινόλεουμ που απεικονίζουν φυτικά θέματα εξαιρετικής λεπτότητας υποβάλλουν τη σχέση θετικού – αρνητικού χώρου, ανακαλώντας το αρχετυπικό σύμβολο του γιν γιανγκ.
Αντλώντας στοιχεία από έναν εξωδυτικό πολιτισμό που δεν έχει χάσει τίποτα από τη διαχρονική του γοητεία, οι φοιτητές μας δημιουργούν σύγχρονα έργα με μεγάλο ενδιαφέρον, αναδείκνυοντας πόσο γόνιμος παραμένει ο διαπολιτισμικός αυτός διάλογος. 
Ειρήνη Λεοντακιανάκου
Λέκτορας Ιστορίας της Τέχνης
Πανεπιστήμιο Αιγαίου. 

